להקת משינה סוגרת את הקיץ במופע משותף עם ברי סחרוף באמפיתאטרון בקיסריה, סולד אאוט. מוצ"ש, 06.10.2018. נכח תיעד ומדווח – יובל אראל.
בשעה תשע ורבע האורות באמפי כבים, המושבים כבר מלאים, אין כסאות ריקים, כדור הדיסקו הענקי שנתלה על קונסטרוקציית פיגומי התאורה מפיץ ניצוצות של אור לבן לכל עבר, מוזיקה דרמתית מסמנת את תחילתו של המופע, המצלמה המשדרת למסך שהוצב באחורי הבמה מציגה את הנגנים המתחילים לצאת מחדרי האומנים ופוסעים לעבר הבמה, ספי סיזלינג, שלומי אלון ויאיר סלוצקי ראשונים בסך, אלו שלושת הנשפנים הנמנים על הטובים ביותר שיש בארץ, אחריהם מגיעות הבנות, גליה חי עם הויולה וזוהר גינזבורג גיטרה שנייה, גם איתן רז המתופף הנוסף וכעת תורם של חברי הגרעין המייסד, כבר לא ילדים, למעלה משלושה עשורים על הבמות עם שלל אלבומים ולהיטי המנונים. איגי דיין, מייקל בנסון, שלומי ברכה ויובל בנאי, אבנר חודורוב, החבר החדש ישן תופס אף הוא את מקומו, הצגת הרוק הגדולה של אחרי החגים מתחילה.
במשך כשעתיים תמימות וללא רגע מנוחה בצעו והגישו חברי להקת משינה 20 שירים שנבחרו מתוך שלל אלבומיהם המייצגים את התקופות השונות בחיי הלהקה, לא רק זאת, בעיצומו של המופע מצטרף האורח המכובד, ברי סחרוף על בלוריתו הכסופה ועל פרק ידו צמיד לבן של מחלקת הילודים המזכיר לכל הנוכחים באמפי שברי התברך בעולל טרי וחדש לפני יומיים, רביעי במספר, ברי בן 61 לא ילד, מבוגר ממני בשנה, אך כל כולו מלא אנרגיות שמוקרנות ממנו אל הקהל.
החיבור בין ברי ליובל ושלומי על הבמה הרגיש התעלות, רוקרים אמיתיים שלא ממש סופרים את השנים ולא נרתעים משיני הזמן, הכל בתוך תוכם פועם רוטט ומשוגר החוצה, שירים של ברי, שירים של משינה, פעם ברי שר משינה פעם יובל שר ברי, נתנו עבודה בחדרי החזרות, השקיעו למען הקהל והתוצאות בשטח, מופע חם סוער ומקפיץ, בעצם הקהל ישב בדיוק עשר שניות מהצליל הראשון בפתיחה, לאחר מכן הכסאות היוו מטרד שיש להסתגל להמצאותו בין הרגליים. ממשיכים קדימה, האווירה מתחממת ומתלהטת, הנה יובל יורד אל הקהל, עולה על כסאות, מתקדם לעבר הטריבונות, מגיש את עצמו אל הקהל, למטה שורה של סלפי, למעלה כפיים, כמעט ותם, יורדים חוזרים, הדרן עוד ארבעה שירים, חצי חצי, שניים של ברי שניים של משינה. נותנים את הכל והקול, היה פאן במקסימום. תודה.